कोशिकाओं की आंतरिक संरचना में एक महत्वपूर्ण आधार है — माइटोकांड्रिया (mitochondria). इसे दूसरे शब्दों में कोशिका का पावर हाउस — विद्युत भंडार कह सकते है. भोजन, रक्त, मांस, अस्थि आदि से आगे बढ़ते बढ़ते अंततः इसी संस्थान में जा कर उर्जा का रूप लेता है. यह उर्जा ही कोशिका को सक्रिय रखती है और उनकी सामूहिक सक्रिया जीव- संचालक के रूप में दृष्टिगोचर होती है. इस ऊर्जा को लघुत्तम प्राणांश कह सकते हैं. काय कलेवर में इसका एकत्रीकरण महाप्राण कहलाता है और उसी की ब्रह्मांड व्यापी चेतना विश्वप्राण या विराटप्राण के नाम से जानी जाती है. प्राणांश की लघुत्तम ऊर्जा इकाई कोशिका के अंतर्गत ठीक उसी रूप में विद्यमान है जिसमें कि विराट प्रगतिशील है. बिंदु सिंधु जैसा अंतर इन दोनों के बीच रहते हुए भी वस्तुतः वे दोनों अन्योन्याश्रित हैं. कोशिका के अंतर्गत प्राणांश के घटक परस्पर संयुक्त न हो तो महाप्राण का अस्तित्व न बने. इस प्रकार यदि विराट प्राण की सत्ता ना हो तो भोजन पाचन आदि का आधार न बने और वह लघु प्राण जैसी विद्युत धारा का संचार भी संभव ना हो.